b'\n_START_ARTICLE_\nHubred-saken\n_START_PARAGRAPH_\nHubred-saken er navnet p\xc3\xa5 en sak som har g\xc3\xa5tt i Hedmark i Norge fra h\xc3\xb8sten 2003 til sommeren 2007. 15. september 2003 sendte l\xc3\xa6rer H\xc3\xa5kon Hubred ved Sentrum videreg\xc3\xa5ende skole i Kongsvinger et brev til samtlige l\xc3\xa6rere ved skolen hvor han kritiserte arbeidsmilj\xc3\xb8et ved skolen. I desember samme \xc3\xa5r sendte han bekymringsmeldinger til Fylkesrevisjonen i Hedmark om hvordan skolen disponerte sine \xc3\xb8konomiske midler. I mai 2004 mottok han en advarsel hvor han ble beskyldt for \xc3\xa5 fremsette udokumenterte p\xc3\xa5stander, v\xc3\xa6re illojal og ha manglende samarbeidsvilje. Et halvt \xc3\xa5r senere, 24. november 2004, ble Hubred sagt opp etter \xc3\xa5 ha jobbet 30 \xc3\xa5r ved skolen._NEWLINE_Hubred mente oppsigelsen var usaklig, og saken havnet i rettsvesenet. Der kom det til forlik mellom Hubred og arbeidsgiveren Hedmark fylkeskommune i juni 2005, som innebar at Hubred sa opp stillingen sin og fikk \xc3\xb8konomisk kompensasjon. Senere s\xc3\xa5 Arbeidstilsynet p\xc3\xa5 saken og de mente at Hubred var d\xc3\xa5rlig behandlet av Fylkeskommunen, og anbefalte han \xc3\xa5 forf\xc3\xb8lge saken. Hubred gjorde dette, og mente at forliket skjedde p\xc3\xa5 feil grunnlag, og at han var en varsler som ble utsatt for ulovlig gjengjeldelse fra Fylkeskommunens side._NEWLINE_Saken f\xc3\xb8rte til et voldsomt press mot Fylkesr\xc3\xa5det, og 10. mai 2007 vedtok Fylkestinget i Hedmark \xc3\xa5 sette en uavhengig granskingskommisjon p\xc3\xa5 saken, mot Arbeiderpartiets stemmer. Jan Fougner ble satt til \xc3\xa5 lede granskingen, som ble klar 2. juli. Den konkluderte med at Hubred var en varsler, og at Fylkeskommunen ble kritisert for systemssvikt, men ogs\xc3\xa5 Hubred fikk litt kritikk for sin oppf\xc3\xb8lging etter brevet av 15. september 2003._NEWLINE_I 2013 ga Hubred ut boka \xc2\xabHubred-saken. \xc3\x89n mot alle. Alle mot \xc3\xa9n.\xc2\xbb'